Ole Sohn (SF), 2002-05-14:
Derfor undrer det mig meget, at ministeren er så forhippet på at køre lovforslaget igennem.
Nu kan jeg se, at der også er kommet breve fra en række kommuner i Roskilde Amt, herunder bl.a. også Lejre Kommune, til Trafikudvalget, hvor der står: Den gave, som er undervejs, ønsker vi ikke.
Hver eneste gang man spørger en ordfører eller et medlem, får man at vide: Jamen det er egentlig ikke os, men der ligger et forlig.
Der må være en begrundelse.
Jeg vil såmænd også gerne bede hr. Svend Heiselberg om at give borgerne i Vestsjællands Amt en forklaring på, hvor fordelene ligger i, at man stopper med regionaltog og skifter til S-togene.
Man må give en forklaring på det.
Når ingen ønsker det, når der kommer det ene brev efter det andet fra kommuner og amter om, at de ikke ønsker den løsning, må det da give anledning til at trække sagen tilbage.
Og når DSB siger, at forslaget ikke vil løse de flaskehalsproblemer, som giver daglige gener for pendlerne fra Storstrøms Amt, som kommer med Sydbanen, for folk, som kommer med hovedstrækningen fra Korsør og indefter og fra Nordvestbanen, hvorfor er man så så forhippet på at gennemføre S-togsløsningen?
Der må være nogle, som kan give argumenterne for, at man på trods af den viden, som vi har, partout vil forringe pendlernes forhold i de tre pågældende amter.
Det må der gives nogle meldinger på, og derfor vil jeg gerne bede ministeren om her fra talerstolen at fortælle, hvorfor man ikke ønsker at drøfte det med de amtsborgmestre, som er meget bekymrede for det, hvorfor man ikke ønsker at tage spørgsmålet op i forligskredsen, når den ene borgmester efter den anden fra de tre pågældende amter siger: Nej tak, den gave ønsker vi ikke, vi ønsker at få løst det helt centrale problem for pendlerne i de pågældende områder, og det er at få en bedre sporkapacitet, så man får flere muligheder for at komme ind.
Det må der da kunne gives en forklaring på.
Det kan også være, at hr. Poul Nødgaard kan bidrage til
at forklare, om Dansk Folkeparti synes, at det er en god idé, så vi ligesom kan få lagt et pres. Jeg kender simpelt hen ikke nogen, der kan give en melding, og derfor vil jeg også gerne opfordre Socialdemokratiet som det store forligsparti i den her sammenhæng til at tage sagen op på et gruppemøde, inden vi kommer til tredjebehandlingen, og bede regeringen om at få taget sagen op i forligskredsen, for det kan ikke være nogen fordel, og det ved man godt.
Og det samme vil jeg godt bede Det Radikale Venstre om, så der bliver en mulighed for, at den sunde fornuft her 5 minutter i 12 får lov at råde.
Det mindste, der kan forlanges, er, at man ikke gennemfører et projekt, som absolut ingen af de berørte områder har ønsket, og hvor alle uden undtagelse anmoder om at få det stoppet og erstattet af et femte spor, så de får en reel kapacitetsudvidelse.
Det er det, der er behov for.
Og hvis man vil have flere pendlere til at forlade bilen og flytte over i den kollektive trafik, skal forholdene naturligvis også være bedre, for ellers gør folk det ikke.
Så jeg anmoder simpelt hen om, at der er bare én fra et af forligspartierne, som med oprejst pande og begejstring i stemmen kan gå op og sige: Vi ønsker S-togsløsningen, selv om vi ved, at vi forringer forholdene.
Hvorfor er der ikke nogen, der vil gå op og argumentere for det?
I det mindste må ministeren kunne give en forklaring på eller et tilsagn om, at man i kraft af alle de henvendelser, der er kommet, ønsker at tage sagen op i forligskredsen og se på, om det nu også er det rigtige, man er i gang med at gennemføre.